На основу члана 41а став 2. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА „ПОТАМИШЈЕ”

Члан 1.

Пространа алувијална раван реке Тамиш, од државне границе Србије и Румуније до моста на реци који повезује Опово и пут Зрењанин-Београд, унутар које се ова река у периоду високог водостаја слободно разлива до природних граница инундационог подручја са јединственим и међусобно повезаним мозаиком водених, влажних и сувих станишта, хидролошких појава и појединачних водених тела: влажних ливада и пашњака, алувијалних шума, старих делова речног тока, одсечених меандара, бара, мезофилних ливада, заслањених ливада и шумо-степе, ставља се под заштиту и проглашава заштићеним подручјем под именом „Потамишје”, као природно добро међународног, националног, односно изузетног значаја и сврстава се у Ι категорију заштите, као Предео изузетних одлика (у даљем тексту: Предео изузетних одлика „ Потамишје”).

Члан 2.

Предео изузетних одлика „Потамишје”, ставља се под заштиту како би се: очувала пространа алувијална раван реке Тамиш, од државне границе Србије и Румуније до моста на реци који повезује Опово и пут Зрењанин-Београд, са јединственим и међусобно повезаним мозаиком водених, влажних и сувих станишта, хидролошких појава и појединачних водених тела: влажних ливада и пашњака, алувијалних шума, старих делова речног тока, одсечених меандара, бара, мезофилних ливада, заслањених ливада и шумо-степе; очувало 606 таксона виших биљака, 49 врста бескичмењака националног и међународног значаја, 42 врсте риба, 11 врста водоземаца, девет врста гмизаваца, 257 врста птица и 58 врста сисара; заштитио и очувао традиционално обликован пејзаж, као резултат старе традиције екстензивног пашарења, присуства још увек значајно великог броја стоке која се узгаја у насељима на ободу заштићеног подручја и изузетне динамике кретања стада мешовитог састава (међу којима су и аутохтона раса оваца банатска цигаја); очували шарански рибњаци (укупно седам) који чине саставни део еколошке целине Потамишја и представљају незамењиво значајна места репродукције и сеобе строго заштићених врста птица, посебно колонијалних врста водених птица.

Основне створене вредности заштићеног подручја, чини 17 села која се налазе равномерно распоређена уз сам обод заштићеног подручја, својом очуваном руралном архитектуром, као и присуством традиционално очуваног начина живота, традиционалне културе (наивно сликарство, традиција слављења банатских милитара, производња хране високе природне вредности) и коришћења природних ресурса и посебно су значајна као места гнежђења строго заштићене врсте беле роде (25% парова ове врсте у Републици Србији гнезди се у њима). Нарочит печат палети створених вредности Потамишја даје Меморијални комплекс Михајла Пупина, чувеног физичара и електроничара, који је рођен у потамишком селу Идвор и представља културно добро од изузетног значаја.

Члан 3.

Предео изузетних одлика „Потамишје”, налази се у АП Војводини, у централном делу Баната, у сливу реке Тамиш, дуж доњег дела тока ове реке, пружа се правцем североисток-југозапад пратећи ток Тамиша од Јаше Томића на северу па до Опова на југу и обухвата општину Сечањ са катастарским општинама Јаша Томић, Шурјан, Бока, Сечањ, Сутјеска и Неузина, град Зрењанин са катастарским општинама Банатски Деспотовац, Ботош, Томашевац, Орловат, Фаркаждин и Чента, општину Ковачица са катастарским општинама Уздин и Идвор и општину Опово са катастарским општинама Сакуле, Баранда и Опово.

Површина Предела изузетних одлика „Потамишје” износи 22.633,18 hа, од чега је 15.395,06 hа (68,02%) у државном власништву, 3,93 hа (0,02%) у друштвеном власништву, 4.733,50 hа (20,91%) у приватном власништву, 2.054,62 hа (9,08%) у јавном власништву и у другим облицима својине 446,09 hа (1,97%), од чега је у I степену заштите 12,24 ha (0,05%), у II степену 12.349,71 hа (54,56%) и у III степену заштите 10.271,23 ha (45,38%). Заштитна зона Предела изузетних одлика „Потамишје” обухвата површину од 16.457,4 ha.

Подручје Предела изузетних одлика „Потамишје” простире се унутар седам одвојених просторних целина, и то:

1. Просторна целина „Алувијална раван Тамиша”;
2. Просторна целина „Велика слатина-Ракиташ-Слатина”;
3. Просторна целина „Томашевачка слатина”;
4. Просторна целина „Дубичка слатина”;
5. Просторна целина „Маке”;
6. Просторна целина „Сечањске ливаде”;
7. Просторна целина „Ланка-Бирда”.

Опис граница Предела изузетних одлика „ Потамишје” и графички приказ дати су у Прилогу – Опис граница Предела изузетних одлика „Потамишје” и графички приказ, који је одштампан уз ову уредбу и чини њен саставни део.

Члан 4.

На подручју Предела изузетних одлика „Потамишје”, утврђују се режими заштите I, II и III степена.

Режим заштите I степена, укупне површине 12,24 ha, односно 0,05% површине Предела изузетних одлика „Потамишје”, од чега је 10,08 ha (82,35%) у државној својини и 2,16 ha (17,65%) у јавној својини, обухвата локалитет, природну целину Шурјански Јер.

Режим заштите II степена, укупне површине 12.349,71 hа, односно 54,56% површине Предела изузетних одлика „Потамишје”, обухвата следеће локалитете/природне целине:

1. Велики алас (КО Чента): простране, повремено влажне ливаде, пашњаци и питке баре уоквирене крацима ченћанског рибњака;
2. Ченћански Буџак (КО Чента): део инундационе равни Тамиша са плитким барама на којима је добро развијена акватична вегетација и мозаично распоређене влажне ливаде;
3. Јечин-Сигет-Напољиш (КО Чента): дугачки фосилни меандри Тамиша, у савременом периоду обрасли емерзном вегетацијом, са плитким барама које се налазе између њих и системом влажних и сувих ливада;
4. Фаркаждинска слатина (КО Фаркаждин): влажне ливаде, пашњаци и плитке баре које уоквирује историјски меандар Тамиша;
5. Тукош-Доминал (КО Сакуле, КО Идвор): целокупни ток Тукоша, слатинске ливаде на солоњецу и поплавни пашњаци између Тамиша и Тукоша, те између Тукоша и обода јужнобанатске лесне заравни;
6. Велика Слатина-бара Брновац (КО Уздин): дугачак палеомеандар Тамиша и слатинска ливада на солоњецу око које се пружа;
7. Широка бара – Велики Буџак – Фаркаждинске Кутине (КО Фаркаждин): дугачка мртваја Тамиша и обронци Тамишке лесне заравни, уз простране поплавне пашњаке;
8. Орловатске Кутине (КО Орловат): обронци Тамишке лесне заравни, уз простране поплавне пашњаке подно њих;
9. Петрићева бара – Ракшин рит – Бара Колда (КО Идвор, КО Уздин): заслањене мочваре и ливаде на солоњецу, уз замочварени палеомеандар Тамиша;
10. Равеница (КО Томашевац): замочварена мртваја уз приобали појас влажних ливада;
11. Томашевачка слатина (КО Томашевац): слатинска ливада на солоњецу солончакастом;
12. Трновача (КО Томашевац): слатинска ливада на солоњецу солончакастом;
13. Талач и Калуђерица (КО Ботош, КО Неузина): влажне ливаде са појединачним жбуновима врба;
14. Поплавно подручје, мртваје и ливаде на десној обали, од Ботоша до сечањског моста (КО Ботош, КО Банатски Деспотовац, КО Сутјеска, КО Сечањ): мозаични комплекс водених и ливадских станишта;
15. Поплавно подручје, мртваје и ливаде на левој обали, од Ботоша до сечањског моста (КО Неузина): мозаични комплекс водених и ливдских станишта;
16. Ливадско-мочварни комплекс између Неузине, Јарковца, Банатске Дубице и Боке (КО Неузина, КО Јарковац, КО Банатска Дубица и КО Бока);
17. Мали Оређ (КО Сечањ и КО Јаша Томић): влажне ливаде;
18. Поплавно подручје од сечањског моста до државне границе на десној обали (КО Сечањ и КО Јаша Томић): алувијално подручје са разноврсним воденим стаништима;
19. Поплавно подручје од државне границе до сечањског моста на левој обали (КО Шурјан, КО Бока и КО Сечањ);
20. Ливадски и шумо-степски комплекс код Шурјана (КО Шурјан);
21. Средња и Велика греда (КО Баранда).

Режим заштите III степена, укупне површине 10.271,23 ha, односно 45,38% површине Предела изузетних одлика „Потамишје”, обухвата преостали део заштићеног подручја који није обухваћен режимом заштите I и II степена.

Заштитну зону у укупној површини од 16.457,4 ha чини појас око Предела изузетних одлика „Потамишје”.

Члан 5.

На подручју Предела изузетних одлика „Потамишје”, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности, које су као такве утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. примена хидротехничких мера и друге интервенције којима се трајно нарушава водни режим заштићеног подручја;
2. обрада, заоравање, мелиорација, пошумљавање и други видови нарушавања травних станишта: ливада и пашњака;
3. уклањање травног покривача са слојем земљишта;
4. непланско паљење вегетације;
5. конверзија (замена) састојина и групација аутохтоних врста дрвећа у засаде алохтоних врста, варијетета и клонова;
6. крчење, непланска сеча и оштећивање шума;
7. сеча и оштећивање старих и репрезентативних стабала аутохтоних врста дрвећа у складу са смерницама за одрживо газдовање шумама и међународно прихваћеним критеријумима;
8. уношење инванзивних врста;
9. ширење подручја на којима се гаје шумске културе алохтоних врста дрвећа које се понашају инвазивно у Панонском биогеографском региону;
10. узнемиравање, непланско сакупљање и уништавање вегетације, дивљих врста биљака, животиња и гљива;
11. радови на газдовању шумама унутар круга полупречника 100 m у чијем центру се налазе гнезда орла белорепана (*Haliaeetus albicilla*) и црне роде (*Ciconia nigra*);
12. употреба инсектицида и акарицида у периоду и на локалитетима ројења тиског цвета (*Palingenia longicauda*);
13. прекидање миграторних праваца риба;
14. изградња постројења за коришћење енергије ветра;
15. обављање активности уређења обале којима се угрожава проходност и функционалност обале за ситне слабо покретљиве животиње;
16. одлагање опасних материја;
17. непланско одлагање и складиштење инертног материјала (песак, шљунак, земља и др);
18. остали радови и активности којима се врши загађивање ваздуха, земљишта, подземних и површинских вода;
19. извођење било којих активности на начин да угрожавају интегритет подручја, станишта и јединке заштићених и строго заштићених врста, као и типове станишта приоритетне за заштиту.

Радови и активности ограничавају се на:

1. промене намене и културе површина (земљишта), на променe у смеру смањења интензитета коришћења простора (превођење обрадивих површина у пашњаке и сл), као и на промене у сврху ревитализације станишта;
2. подизање и гајење шума на катастарске парцеле намењене за шумску производњу, као и на планско подизање заштитног зеленила на обрадивом пољопривредном земљишту;
3. подизање и гајење састојина и групација алохтоних врста, клонова и варијетета дрвећа и жбуња на удаљеност већу од 20 m од обале главног корита Тамиша, рукаваца и мртваја, као и на удаљеност већу од 10 m од руба приобалне водене вегетације;
4. испашу, кошење и сечу вегетације на просторно, временски и технички планиране активности које су усклађене са циљевима заштите подручја;
5. коришћење инсектицида и акарицида, на подручја ван појаса од 50 m у односу на деoнице обале на којима су регистровани локалитети развоја тиског цвета (*Palingenia longicauda*);
6. риболов на рекреативни и спортски на за то планским документима предвиђеним местима на води и обали;
7. формирање новог грађевинског земљишта, на површине неопходне за изградњу објеката предвиђених просторно-планском документацијом која је усвојена до покретања поступка заштите;
8. планирање и изградњу нових објеката ван грађевинског земљишта на привремене објекте;
9. промену морфологије терена, на планске активности у грађевинском подручју насеља, као и на активности за потребе ревитализације станишта;
10. коришћење рекреативних пловних објеката;
11. приступ води са обале на поставаљање типских молова која су плански дефинисана, као и на монтажно-демонтажне објекте који не ометају проходност обале и не нарушавају вегетацију;
12. подизање ограда, којима се обезбеђује несметана миграција дивљих животиња и несметано кретање чувара заштићеног подручја;
13. подизање ограда за потребе обнове и подизања нових шума;
14. изградњу електроенергетске инфраструктуре на ону која се гради применом посебних техничких решења која спречавају колизију и електрокуцију летећих животиња са елементима инфраструктуре;
15. осветљавање простора на усмерено осветљавање објеката, приземних површина и површине земљишта, као и за потребе безбедности саобраћајница и туристичких садржаја;
16. формирање плажа на деонице на којима постоје услови за приступ и уређење обале;
17. уређење обала на биотехничке мере;
18. одлагање свих врста отпадних материја на подручја унутар грађевинског земљишта;
19. изградњу саобраћајница вишег реда (државни пут I и IIА реда), на оне које су плански предвиђене до покретања поступка заштите и које најкраћом трасом прелазе преко заштићеног подручја;
20. упуштање отпадних вода након завршетка изградње канализационог система и пречистача насеља, на оне код којих концентрације материја испуштених у крајњи водени реципијент не прелазе законски утврђене граничне вредности емисије;
21. сузбијање и уништавање вегетације у склопу радова на редовном одржавању објеката система за одводњавање и одбрану од поплава, на оно приликом кога се не користе пестициди.

Члан 6.

На подручју Предела изузетних одлика „Потамишје”, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. изградња нових и проширење површина постојећих рибњака;
2. промена намене земљишта са катастарском културом пашњака у земљиште друге намене, и/или ненаменско коришћење пашњака;
3. кошење без примене заштитних мера за флору и фауну;
4. екплоатација земљишта и минералних сировина;
5. организовање јавних скупова и манифестација;
6. изградња викендица и формирање зона кућа за одмор;
7. изградња молова;
8. формирање плажа и купалишта;
9. шетање паса без повоца у периоду репродукције строго заштићених врста птица (од 1. априла до 30. јуна), осим паса који се користе за чување стоке.

Радови и активности ограничавају се на:

1. постављање мобилијара, на плански утврђено за потребе управљања, едукације и истраживања природних вредности подручја;
2. коришћење пловних објеката на она која се користе за потребе управљања, газдовања шумама, као и просторно и временски утврђена истраживања;
3. кретање посетилаца, на кретање претходно најављено чуварској служби;
4. кретање моторних чамаца који припадају служби чувара заштићеног подручја, чувара риболовног подручја и водопривреде;
5. асфалтирање и бетонирање постојећих некатегорисаних путева, као и изградња нових саобраћајница на оне које су плански предвиђене до покретања поступка заштите и које најкраћом трасом прелазе преко заштићеног подручја;
6. испашу, кошење и сечу вегетације на просторно, временски и технички планиране активности које су усклађене са циљевима заштите подручја;
7. риболов на рекреативни и спортски на за то планским документима предвиђеним местима на води и обали;
8. формирање новог грађевинског земљишта, на површине неопходне за изградњу објеката предвиђених просторно-планском документацијом која је усвојена до покретања поступка заштите;
9. планирање и изградња нових објеката ван грађевинског земљишта на привремене;
10. промена морфологије терена, на планске активности у грађевинском подручју насеља, као и на активности за потребе ревитализације станишта;
11. подизање ограда, на оне које обезбеђују несметану миграцију дивљих животиња и несметано кретање чувара заштићеног подручја;
12. изградња електроенергетске инфраструктуре на ону која се гради применом посебних техничких решења која спречавају колизију и електрокуцију летећих животиња са елементима инфраструктуре;
13. осветљавање простора на усмерено осветљавање објеката, приземних површина и површине земљишта, као и за потребе безбедности саобраћајница и туристичких садржаја;
14. сузбијање и уништавање вегетације у склопу радова на редовном одржавању објеката система за одводњавање и одбрану од поплава, на оно приликом кога се не користе пестициди.

Члан 7.

На подручју Предела изузетних одлика „Потамишјеˮ, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1) сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;

2) коришћење природних ресурса;

3) изградња објеката.

Радови и активности ограничавају се на:

1) научна истраживања и праћење природних процеса;

2) контролисану (бројно, временски и просторно) посету у образовне, рекреативне и општекултурне сврхе;

3) обележавање граница;

4) спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

На подручју заштитне зоне Предела изузетних одлика „Потамишје” забрањује се:

1. радови и активности који трајно утичу на промене водног режима, као и физичко-хемијских карактеристика заслањених станишта, уколико те промене за резултат имају трајне негативне последице на природне вредности заштићеног подручја или угрожавају квалитет животне средине;
2. изградња депонија комуналног отпада, постројења за коришћење енергије ветра, као и извођење радова којима се нарушава еколошки и визуелни интегритет подручја.

Радови и активности ограничавају се на:

1. изградњу саобраћајница вишег реда (државни пут I реда), на оне које су плански предвиђене до покретања поступка заштите;
2. одлагање стајњака, осоке и других извора еутрофикације на, за ту сврху предвиђене, прописно опремљене локације, које нису у контакту са подземним водама;
3. формирање новог грађевинског земљишта, на просторне целине чија је минимална удаљеност од границе подручја под режимом заштите III степена 200 m, oсим у случајевима формирања грађевинског земљишта за изградњу објеката за узгој стоке и рибе, као и објеката за потребе боравка чувара. Изградња укопаних складишта на овим просторним целинама могућа је уколико се дно складишта налази изнад коте максималног нивоа подземне воде;
4. изградњу индустријских објеката и подземно одлагање свих врста опасних материја, на простор грађевинског подручја, чија је минимална удаљеност од границе заштићеног подручја 500 m;
5. планирање туристичких и других садржаја који су потенцијални извори повишеног нивоа буке, вибрација и/или узнемиравања живог света неодговарајућим коришћењем осветљења, на растојање веће од 200 m од границе заштићеног подручја;
6. уношење и гајење алохтоних врста, на врсте које нису инванзивне, као и контролисано гајење шумских култура алохтоних врста у складу са очувањем приоритетних типова станишта;
7. подизање високог зеленила ван грађевинског подручја, на удаљеност већу од 200 m од травних станишта која се налазе у границама заштићеног подручја;
8. реконструкцију, доградњу и изградњу објеката дистрибутивног и преносног система електричне енергије.

Члан 9.

Предеo изузетних одлика „Потамишје” поверава се на управљање ЈВП „Воде Војводине” (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 10.

Очување, унапређење, одрживо коришћење и приказивање природних и других вредности Предела изузетних одлика „Потамишје” спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 11.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана ближе се утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Потамишје”.

Правилник из става 1. овог члана објављује се у „Службеном гласнику Републике Србије”.

Члан 12.

Управљач је дужан да на прописан начин обележи Предео изузетних одлика „Потамишје”, његове спољне границе и границе површина, односно локалитета са режимом заштите I, II и III степена најкасније у року од годину дана од дана ступања на снагу ове уредбе.

Управљач је дужан да у сарадњи са Републичким геодетским заводом и Покрајинским заводом за заштиту природе, изврши идентификацију граница Предела изузетних одлика „Потамишје”, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 13.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Пределом изузетних одлика „Потамишје”, у року од две године од дана ступања на снагу ове уредбе.

Члан 14.

Управљач може прогласити рибарско подручје у оквиру граница Пределa изузетних одлика „Потамишје”, на основу претходно прибављене сагласности министра надлежног за послове животне средине, у складу са законом којим се уређује заштита и одрживо коришћење рибљег фонда.

Члан 15.

Висину накнаде за коришћење Предела изузетних одлика „Потамишје”, својим актом утврђује управљач, у складу са законом који дефинише накнаде за коришћење јавних добара.

Члан 16.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја, у року од шест месеци од дана ступања на снагу ове уредбе.

Члан 17.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 18.

Средства за спровођење Плана управљања Пределом изузетних одлика „Потамишје”, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 19.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Предела изузетних одлика „Потамишје”, усагласиће се са Просторним планом Републике Србије, овом уредбом и Планом управљања из члана 10. ове уредбе.

Планови, програми и основе из става 1. овог члана, доносе се уз предходну сагласност министра надлежног за послове заштите животне средине.

Члан 20.

Ова уредба ступа на снагу осмог дана од дана објављивања у „Службеном гласнику Републике Србије”.

5 Број:

У Београду, 2023. године

В Л А Д А

ПРВИ ПОТПРЕДСЕДНИК ВЛАДЕ

Ивица Дачић